钦定古今图书集成/明伦汇编/官常典/第472卷 > 钱道戢
## 钦定古今图书集成/明伦汇编/官常典/第472卷 > 钱道戢

按《陈书》本传，“道戢字子韬，吴兴长城人也。父景深，梁
汉寿令。道戢少以孝行著闻。及长，颇有干略。高祖微
时，以从妺妻焉。从平卢子略于广州，除滨江令。高祖
辅政，遣道戢随世祖平张彪于会稽，以功拜直阁将
军，除员外散骑常侍，假节、东徐州刺史，封永安县侯，
邑五百户。仍领甲卒三千，随侯安都镇防梁山，寻领”
钱塘、馀杭二县令。永定三年，随世祖镇于南皖口。天
嘉元年，又领剡令，镇于县之南岩。寻为临海太守，镇
岩如故。侯安都之讨留异也，道戢帅军出松杨，以断
其后。异平，以功拜持节、通直散骑常侍、轻车将军、都
督东西二衡州诸军事、衡州刺史，领始兴内史。光大
元年，增邑并前七百户。高宗即位，征欧阳纥入朝，纥
疑惧，乃举兵来攻衡州，道戢与战，却之。及都督章昭
达率兵讨纥，以道戢为步军都督，由间道断纥之后。
纥平，除左卫将军。太建二年，又随昭达征萧岿于江
陵，道戢别督众军，与陆子隆焚青泥舟舰。仍为昭达
前军，攻安蜀城，降之。以功加散骑常侍、仁武将军，增
邑并前九百户。其年，迁仁威将军、吴兴太守。未行，改
授使持节、都督《郢巴武》三州诸军事、郢州刺史。王师
北讨，道戢与仪同黄法𣰰围历阳。历阳城平，因以道
戢镇之。以功加云麾将军，增邑并前一千五百户。其年十一月，遘疾卒，时年六十三。赠本官，谥曰肃。子邈
嗣。